АҞӘА, мшаԥы 29 - Sputnik. Аџьынџьтәылатә еибашьра Ду аҿы аиааира 74-шықәса ахыҵра иазхоу акциа "Аиааира адиктант" мҩаԥгахоит Аҟәатәи ахԥатәи абжьаратә школ аҟны, лаҵарамза 7 рзы, абри атәы иҳәеит Аԥсны иҟоу "Россотрудничество" ахаҭарнакра анапхгаҩы ицхырааҩ Евгени Павлов.
"Ари акциа аҭоурых аиқәырхаразы, Асовет ҳәынҭқарра аиааира ду азаазгаз ргәаларшәаразы- зеиԥш ыҟам акциоуп", - иҳәеит Павлов.
Павлов иажәақәа рыла, адҵа тест ҳасабла ауп ишеиқәыршәоу.
"Акциа аҽалархәра рылшоит агәаҳәара змоу, Аҟәа иааирц зылшо зегьы, иара убасгьы онлаин адҵа иахысырц рылшоит лаҵарамза 7 аҽны асааҭ 14:00 рзы. Уи азы абри аҭыӡҭыԥ firstname.lastname@example.org аҟны аҽҭаҩра ахәҭоуп", - иҳәеит иара.
Иазгәаҭоуп адиктант аҩра изҭаху зегьы абри ауснагӡатә рхы аладырхәыр, рдыррақәа ԥыршәар ҟалоит ҳәа. Иазыԥхьагәаҭоуп 2000-ҩык рҟынӡа ауааԥсыра адиктант аҩра ралахәхара.
Акциа алахәылацәа сааҭк аҩныҵҟа жәаҩа зҵаара рҭак ҟарҵароуп.
Анкетаҿ азҵаарақәа рызкуп аибашьра арыцхәқәа, ахҭысқәа, аҭоурыхтә хаҿқәа, арратә епоха аплакатқәа, уи атема иазку асахьаркыратә литература.